SET ปิดเช้าลบ 3 จุด นลท.ปรับพอร์ตเก็บ Domestic play – หวังเร่งฉีดวัคซีนหนุนคลายล็อกดาวน์
SET ปิดเช้าลบ 3 จุด นลท.เริ่มปรับพอร์ต ขายทำกำไรหุ้นปลอดภัย หันเก็บหุ้นกลุ่ม “Domestic play” และหุ้นที่ราคาลงไปมาก คาดหวังรัฐเร่งฉีดวัคซีนหนุนคลายล็อกดาวน์ - เปิดปท. บ่ายนี้ตลาดฯคงแกว่งไซด์เวย์ ให้แนวรับ 1,530 แนวต้าน 1,550 จุด
11 ส.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเริ่มเห็นการชะลอมาตั้งแต่เมื่อวานนี้ โดยดัชนีฯขึ้นไปแถว 1,550 จุดจากนั้นย่อตัวลงมา แม้ดาวโจนส์ทำนิวไฮตอบรับวุฒิสภาสหรัฐลงมติผ่านร่างกฎหมายการใช้จ่ายด้านโครงสร้างพื้นฐานวงเงิน 1 ล้านล้านดอลลาร์เพื่อกระตุ้นเศรษฐกิจและการสร้างงาน โดยตลาดฯขึ้นต่อไปได้ไม่นานก็ย่อตัวลงในเวลาต่อมา
ทั้งนี้แต่บ้านเรามีปัจจัยหนุนจากการเร่งฉีดวัคซีนได้มากขึ้นเกิน 4 แสนโดสต่อวัน จึงเกิดความคาดหวังจะเกิดภูมิคุ้มกันหมู่เร็วขึ้น นำไปสู่การคลายล็อกดาวน์และการเปิดประเทศได้เร็วตามมา ช่วงนี้จึงได้เห็นการเริ่มปรับพอร์ต ขายทำกำไรหุ้นปลอดภัย อย่างกลุ่มโรงพยาบาล, กลุ่มชิปปิ้ง เป็นต้น หันมาเก็บหุ้นกลุ่ม Domestic play และหุ้นที่ราคาลงไปจากผลกระทบโควิดก็สามารถหาจังหวะในการซื้อได้ คาดว่า 3 – 4 เดือนข้างหน้าหลังคลายล็อกดาวน์แล้วหุ้นกลุ่มเหล่านี้จะกลับมา
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก – ลบอย่างไร้ทิศทาง พร้อมแนะติดตามการประกาศผลประกอบการของบริษัทจดทะเบียนต่อไป
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งไซด์เวย์ แนวรับ 1,530 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
INTUCH มูลค่าการซื้อขาย 3,008.83 ล้านบาท ปิดที่ 71.75 บาท เพิ่มขึ้น 5.75 บาท
ADVANC มูลค่าการซื้อขาย 2,794.54 ล้านบาท ปิดที่ 185.00 บาท เพิ่มขึ้น 3.00 บาท
GUNKUL มูลค่าการซื้อขาย 2,664.57 ล้านบาท ปิดที่ 4.96 บาท เพิ่มขึ้น 0.16 บาท
TIDLOR มูลค่าการซื้อขาย 1,630.25 ล้านบาท ปิดที่ 37.25 บาท ลดลง 1.25 บาท
KBANK มูลค่าการซื้อขาย 1,339.80 ล้านบาท ปิดที่ 105.50 บาท ลดลง 1.50 บาท
 